
A RAAS rendszer gátlásának szerepe a diabéteszes nefropátiában

Bevezetés: A diabéteszes nefropátia (DN) a felnőttkori krónikus veseelégtelenség vezető oka, amelynek prevenciója és kezelése még nem megoldott és a betegség pontos patomechanizmusa sem ismert. DN-ben a fokozottan aktív renális renin-angiotenzin-aldoszteron rendszer (RAAS) hatására beindulhat az epiteliális-mezenhimális tranzíció (EMT) folyamata, mely hozzájárulhat a vese fibrotikus átalakulásához.
Célkitűzés: Vizsgáltuk a vese szövettani károsodását diabéteszben és RAAS gátlókkal való kezelést követően, illetve mértük az EMT legjellemzőbb markerének, az α-simaizom aktinnak (α-SMA) a mennyiségi változását és renális lokalizációját.
Módszerek: Hím Wistar patkányokat streptozotocin indukálta diabétesz öthetes fennállása után 2 hétig kezeltünk p.o. különböző RAAS gátlókkal: ACE gátló enalaprillal vagy ramiprillel, ARB blokkoló lozartánnal, aldoszteron-antagonista spironolaktonnal és eplerenonnal. Kontrollként kezeletlen cukorbeteg, illetve egészséges állatok szolgáltak (n=6/csoport). A mezangiális mátrix expanzió és az interstíciális fibrózis mértékét PAS és Masson festett szöveti metszeteken értékeltük. Az α-SMA fehérje mennyiségét Western-blottal, lokalizációját immunhisztokémiával határoztuk meg.
Eredmények: Diabéteszben fokozódott az interstíciális fibrózis és a mezangiális mátrix expanzió, melyet valamennyi RAAS gátló kezelés mérsékelt. Ezzel párhuzamosan diabéteszben megnőtt a renális α-SMA fehérje mennyisége, melyet minden RAAS gátló csökkentett.

Következtetések: Az EMT szerepet játszhat a DN kialakulásában, melynek specifikus gátlása terápiás támpont lehet a jövőben. A RAAS gátlók részben az EMT kivédésén keresztül fejthetnek ki renoprotektív hatást DN-ben.



